Marduk (mytologia)

Marduk (sumeriksi dAMAR.UTU) oli Babylonin kaupunginjumala, joka syrjäytti Enlilin toisen vuosituhannen aikana eaa. ja nousi Mesopotamian pantheonin pääjumalaksi. Marduk oli Babylonin kaupunginjumala aina Urin III dynastian (2112–2004 eaa.) ajoista lähtien. Mardukin nimen sumerinkielinen kirjoitusasu AMAR.UTU tarkoitti Auringon vasikkaa. Akkadinkielisessä kirjallisuudessa Mardukia kutsuttiin yleensä nimellä Bēl (Herra).Jeremy Black & Anthony Green: Gods Demons and Symbols of Ancient Mesopotamia, s. 128–130.

Jo hyvin varhaisessa vaiheessa Marduk yhdistettiin Eridun alueen paikalliseen jumalaan Asarluhiin, jota pidettiin viisaudenjumala Ean poikana. Tämän johdosta myös Marduk nähtiin viisaudenjumalan poikana. Mardukin tärkein uskonnollinen paikka oli hänen Babylonin kaupungissa sijaitseva temppelinsä Esagil. Babylonissa häntä palvottiin yhdessä hänen puolisonsa Şarpānītun kanssa. Kirjoitustaidon jumala Nabû oli Mardukin poika. Nabûn palvonnan keskus oli Babylonin lähellä sijainnut Borsippa. Hänen symbolinsa oli Mušhuššu, sarvekas lohikäärme.

Mardukin nousu Mesopotamian pantheonin pääjumalaksi liittyy läheisesti Babylonin kaupungin aseman vahvistumiseen Hammurabin (1792–1750 eaa.) aikakaudesta eteenpäin. Kassiitti-dynastian aikana Mardukin asema kasvoi edelleen. Tämän Kassiitti-dynastian ajan uskonoppineiden työn tuloksena syntyi Enūma Eliš. Enūma Eliš kuvaa kuinka jumalat valitsevat Mardukin heidän kuninkaakseen, jos hän kykenee tappamaan suolaisen veden jumalan Tiāmatin.Jeremy Black & Anthony Green: Gods Demons and Symbols of Ancient Mesopotamia, s. 128–130, 177.

Kun joku babylonilainen sairastui, hän toi Marduk-jumalan kulttiin vihkiytyneelle papille rahaa ja uhrieläimen. Pappi paloitteli uhrieläimen asetellen loitsimisen ajaksi potilaan kipeän kohdan päälle eläimen vastaavan ruumiinosan, esimerkiksi kipeää kättä valittavan potilaan käden päälle asetettiin eläimen sorkka tai kipeää vatsaa valittavan potilaan vatsan päälle asetettiin eläimen sisälmykset. Mardukin temppelistä on löytynyt valtaisa kokoelma maagillisia nuolenpääkirjoitustekstejä. Loitsupappi valitsi niistä sopivan ja esitti taikarituaalin maagillisessa tekstissä niin vaadittaessa ihmisen pääkallon edessä.

 Katso myös 
 Zikkurat
 Baabelin torni
 Apsu

 Lähteet 

 Viitteet 

 Aiheesta muualla 

Luokka:Babylon
Luokka:Luojajumalat
Luokka:Mesopotamialaiset jumalat
Luokka:Oikeuden jumalat
Luokka:Parantajajumalat
Luokka:Sodan jumalat